“หุ้นเอเชีย” รีบาวด์ตามดาวโจนส์ รับงบ “กลุ่มเทคโนโลยี” สหรัฐแกร่ง
“ตลาดหุ้นเอเชีย” รีบาวด์ตามดาวโจนส์ ได้แรงหนุนจากการที่กลุ่มบริษัทเทคโนโลยีขนาดใหญ่รายงานผลประกอบการที่แข็งแกร่ง
“ตลาดหุ้นเอเชีย” รีบาวด์ตามดาวโจนส์ ได้แรงหนุนจากการที่กลุ่มบริษัทเทคโนโลยีขนาดใหญ่รายงานผลประกอบการที่แข็งแกร่ง
28 เม.ย. 2566

ผู้สื่อข่าวรายงานว่า ตลาดหุ้นเอเชีย เปิดบวกเป็นส่วนใหญ่ในวันนี้  โดยเคลื่อนไหวตามตลาดหุ้นวอลล์สตรีทที่ปรับตัวขึ้นอย่างแข็งแกร่งเมื่อวันพฤหัสบดี (27 เม.ย.66) โดยได้แรงหนุนจากการที่กลุ่มบริษัทเทคโนโลยีขนาดใหญ่รายงานผลประกอบการที่แข็งแกร่ง
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,705.91 จุด เพิ่มขึ้น 248.23 จุด หรือ +0.87%, ดัชนี HSI ตลาดหุ้นฮ่องกงเปิดวันนี้ที่  19,936.02 จุด เพิ่มขึ้น 95.74 จุด หรือ +0.48% และดัชนี SSE Composite ตลาดหุ้นจีนเปิดวันนี้ที่ 3,283.12 จุด ลดลง 2.76 จุด หรือ -0.08%
ด้านนักลงทุนในเอเชียจับตาผลการประชุมนโยบายการเงินของธนาคารกลางญี่ปุ่น (BOJ) ในวันนี้ (28 เม.ย.66) อย่างใกล้ชิด ซึ่งเป็นการประชุมนโยบายการเงินครั้งแรกในฐานะผู้ว่าการ BOJ ของ นายคาซูโอะ อุเอดะ
ขณะเดียวกัน ญี่ปุ่นมีกำหนดที่จะเปิดเผยข้อมูลการว่างงานสำหรับเดือนมี.ค.
โดยนักลงทุนจับตาข้อมูลเศรษฐกิจจีนที่จะเปิดเผยในวันพรุ่งนี้ซึ่งได้แก่ ดัชนีผู้จัดการฝ่ายจัดซื้อ (PMI) ภาคการผลิตและภาคบริการประจำเดือนเม.ย.
สำหรับตลาดหุ้นสหรัฐปรับตัวขึ้นเมื่อวานนี้ โดยดัชนีเฉลี่ยอุตสาหกรรมดาวโจนส์และดัชนี S&amp;P500 ปรับตัวขึ้นมากที่สุดนับตั้งแต่เดือนม.ค. โดยพุ่งขึ้น 1.57% และ 1.96% ตามลำดับ ส่วนดัชนี Nasdaq Composite ปรับตัวขึ้นมากที่สุดนับตั้งแต่เดือนมี.ค. โดยพุ่งขึ้น 2.43%